《谢郑如晦饷酒诗》
宋代·高斯得

渊明久闲居，欲酿苦无秫。
萧条倚东篱，目断杯中物。
可以王荆州，白衣来扣寂。
高情属天云，于今照方策。
我穷交旧绝，门外无行迹。
旧时如海肠，辙鲋等枯涩。
谁怜东溟臣，西江分一滴。
嗟哉子立贤，肯念黄州客。
清酒冬百壶，昔酒夏千石。
陶然北窗下，但觉天地窄。
东西高虽异，南北郑能一。
感荷吾子德，酬报乏珪璧。
但诵昌黎诗，以谢郑群锡。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。